钦定古今图书集成/理学汇编/文学典/第166卷 > 徐师曾文体明辩 > 《上河东相公启》李商隐
## 钦定古今图书集成/理学汇编/文学典/第166卷 > 徐师曾文体明辩 > 《上河东相公启》李商隐

商隐启：伏奉荣示。伏蒙仁恩撰《金字法华记》一首，正
冠荐笏，跪捧伏读。听仪凤之箫管，祗恐曲终；对仙客
之棋枰，仍忧路尽。欣荣羡慕，造次失常。昨者爰托翠
珉，将翻贝夹；方资护念，粗翼标题。换骨惟望于一丸，
剜身止求于半偈。岂谓尚书载持梦笔，仰拂文星，入
不二法门，住第一义谛。儒童菩萨始作仲尼；金粟如
来，方为摩诘，铺舒于无上，藻辉于至真，而又以七喻
之微，较五常之典，吻然合契，永矣同涂。既令弟子言
诗，又与声闻受〈集作授〉《记》“一佛出世，万人所望。不知孱
微，何以负荷？便当刻之鸟篆，置彼龙宫。此则吹之以
宋玉之风，照之以谢庄之月。彼则传之于赤髭疏主，
示之于白足禅师。然后负帚趋门，前刍入厩，以铃奴
为劝。”〈集作欢〉友与车御为良朋，翼心从公，以谢嘉命。过
此而往，不知所图。下情无任距跃，感激欢喜，信受之
至。谨启。